open-index/open-wikipedia-markdown huggingface dataset:
Neolitica en India

La **neolitica periodo en India** (Barat) e Asia sude jeneral ia comensa sirca 7000 aec. La esemplo prima es la cultur Mehrgar en Balotxistan, Pacistan, cual ia ave cultiva ma no seramica, e dura asta 5500 aec. La eda de neolitica con seramica dura asta 3300 aec, fusante con la cultur Harappan temprana (de la calcolitica a la eda de bronze temprana). De la locas neolitica la plu vea en Inda es Lahuradewa en la rejion de la Rio Ganga media, e Jhusi prosima a la conflue de la Rio Ganga e la Rio Yamuna, ambos datida a sirca la milenio sete aec. On ia descovre resente un otra loca nomida Bhirrana, longo la sistem de la Rio Saraswati en la stato moderne de Haryana en India, cual ia es datida a sirca 7600 aec per sua stratos neolitica.

En India sude, la neolitica ia comensa sirca 3000 aec e ia dura asta 1400 aec. Lo ia es marcada par montones de senes de 2500 aec enla rejion de Andhra-Karnataka cual ia estende plu tarde en Tamil Nadu. Escava comparante en Adichanallur en la distrito Thirunelveli e en India norde ia dona evidentes de un migra a sude de la cultur megalitica. La indica clar plu vea de la esiste de enteras de vasos megalitica ia dati de sirca 1000 aec, e ia es descovreda a locas variosa en Tamil Nadu, notable a Adichanallur, 24 km de Thirunelveli, do arceolojistes ia trova 12 vasos conteninte cranios umana, sceletos, e osos, cascas, granes de ris carbonida, e siseles neolitica, confirmante la presente de la periodo neolitica a 2800 anios ante aora.

Similias de la seramicas en la Sivilia de la Vale Indo, Turcmenistan, e Iran norde de 4300 a 3300 aec de la periodo calcolitica sujeste multe migras e intercambia. En Bhirrana, la loca la plu temprana de la Sivilia de la Vale Indo, brasaletas e puntos de flexas de cupre ia es trovada. La abitantes de Mehrgarh en moderne Pacistan ia fabrica utiles con cupre local entre 7000 e 3300 aec. A la loca de Nausharo, datida a 4500 anios a ante, un fabriceria de seramica  en Balotxistan, los ia descovre 12 laminas o fratos de laminas sirca 12 a 18 cm de longia e relativa magra. Esperimentes mostra ce esta laminas ia es fabricada con un indentente de cupre e ia funsiona como un util per talia e formi vasos noncoceda. Analise de petroglifos indica la fabrica de vasos local, ma ance revela la esiste de alga vasos con pasta negra de la Sivilia de la Vale Indo.
Eda de Bronze en India

La **Eda de Bronze en la sucontinente de India** (pd Barat) ia comensa sirca 3000 aec, e en la fini resulta en la Sivilia de la Vale Indo cual ia ave sua periodo matur entre 2600 e 1900 aec.. Lo continua a la periodo de la Rigvedas, la periodo temrpana de la period de la Vedas. Lo es segueda par la Eda de Fero en India, comensante sirca 1000 aec.

La abitantes de la vale de la Rio Indo, la Harappas, ia developa tecnicas nova en metalurjia e produida cupre, bronze, plomo, e stanio. La cultur tarde de la Harappas, datida de 1900 a 1400 aec, coaveni partal con la traverso de la Eda de Bronze a la Eda de Fero, donce lo es difisil per dati esta traversa esata. Lo es alegeda ce un brasaleta de cupre, fabricada en Mehrgarh en la forma de un raio de un rota sirca 6000 anios ante aora, e es la esemplo la plu temprana de la usa de la tecnica de sira perdeda en la mundo.

India sude, par contrasta, resta en la eda mesolitica asta sirca 2500 aec. En la milenio du aec, lo pare ce on ia ave contata cultural entre India norde e India sude, an ce India sude ia brinca supra la Eda de Bronze e ia entra la Eda de Fero de la calcolitica direta. 

En febrero 2006, un ensenior en la vileta de Sembian-Kandiyur en Tami Nadu ia descovre un sisel de bronze con un enscrive cual es estimada de sirca 3500 anios ante aora. La epigrafiste Iravatham Mahadevan ia sujeste ce la scrive ia es en la alfabeta de Indo, e ia sujeste ce la lingua ia es relatada a la linguas dravidian. Ma la asentia de un Eda de Bronze en India sude, contrastada con la sabia de la tecnolojia de fabrica con bronze en la cultures de la vale de la Indo, sujeste ce sua ipotese no es probable coreta.
Batalia de Pavia

La **batalia de Pavia** ia aveni en 24 febrero 1525 entre la armada franses gidada par la re Fransesco 1 e la soldatos deutx-espaniol de la imperor Carlo 5, con la vinse de esta ultima, prosima a la site italian de Pavia.
Álvaro de Bazán

**Álvaro de Bazán y Guzmán** (Granada, Espania; 12 desmebre 1526 - Lisboa, Portugal; 9 febrero 1588), marci prima, grande de Espania, senior du de la vilas Viso e Valdepeñas, comandor maior de León e Villamayor, Alhambra e La Solana en la Ordina de Santiago, membro de la Consilio de Sua Altia Felipe 2 e capitan jeneral de la Mar Intera e de la omes de gera de la Rena de Portugal ia es un militar a amiral espaniol de la senteno 16 famosa par sua usa de galeones de gera e par usa infantria maral per fa operas amfibian.
Blas de Lezo

**Blas de Lezo y Olavarrieta** (Pasajes, Gipuzcoa, 3 febrero 1689-Cartagena de Indias, Nueva Granada, 7 setembre 1741) ia es un amiral espaniol conoseda par sua figur causada par la feridas de gera (braso desmovablida e una laserada) considerada un de la plu bon stratejistes de la istoria de la Marina Espaniol e conoseda per dirije, en junta a Sebastián de Eslava, la defende de Cartagena de Indias en la aseja brites de 1741.
Consilio de Trento

La **Consilio de Trento**, avenida entre 1545 e 1563 en Trento (Italia norde), ia es la consilio ecumeniste 19 de la Eglesa Catolica. Provocada par la Reformi protestante, lo ia es descriveda como la corpi de la Contrareformi.
Misa

La **misa** es la ata la plu alta de tota le relijio catolica e de otras ramos cristian, car la rituo santa de la Eucaristia es la sentro e la compendio de cristianisme. Tota la rituos santa es ordinada per la fini de esta. Per la rituo latina de la Eglesa Catolica, la Comunia Anglican e alga ramos protestantes, entre los luteranisme, lo es nomida Misa Santa. Per la rituos este catolica, la Eglesa Ortodox e la Eglesa Copta, lo es nomida Liturjia Divin.
Rituo Roman

La **Rituo Roman** (latina *Ritus Romanus*) es la rituo liturjial la plu estendeda en la Eglesa Catolica, como ance la plu famosa e estendeda en tota cristianisme. Lo es un de la rituos ueste/latina usada en la Eglesa Latina.
Teror Roja

**Teror Roja** es la nom donada par istoristes a la atas de violentia de 1936 asta la fini de la Gera Interna Espaniol "par partes de casi tota la grupos sinistriste". La violentia ia inclui la asasina de deses de miles de persones (incluinte 6832 membros de la eglesores catolica, la plu parte en la estate de 1936 en la segue de la colpa de stato) como ance atacas a imobilores, industrialistes e politicistes e la arde de moncerias e eglesas.
Eda de Fero en Xina

La idea de un **Eda de Fero en Xina e Asia este** no aplica bon a la cultures de la area. En Xina, enscrives en bronze ia es trovada de sirca 1200 aec, presedente la developa de metalurjia de fero, cual ia es sabeda en la sentenio nove aec. Donce, lo periodi de istoria xines ia cambia a la usa de dinastias ante la eda de usa de fero, e "Eda de Fero" no es un espresa usada per descrive un periodo en istoria xines.

Metalurjia de fero ia ateni la vale de la Rio Yangzi a la fini de la sentenio ses aec. Alga ojetos ia es trovada a Changsha e Nanjing. Evidentes de tombas ia sujste ce la usa comensante de fero en Lingnan parteni a la Periodo de Statos Gerante media e tarde (de sirca 350 aec). Utiles de fero ia es trovada a la tomba a Guwei-cun de la sentenio cuatro aec.

La tecnicas usada en Lingnan es un combina de moldas bivalva de la tradisiones de la sude e la tecnolojia de moldas de pesos de Zhongyuan. La produidas de la combina de esta du periodos inclui campanas, vasos, armas, e ornas.

En Tibet, la usa de fero es asosiada con la cultur Zhang Zhung, descriveda en la scrives temprana de Tibet.

En Japan, cosas de fero, como utiles, armas, e ojetos de decora, es suposada como entrada Japan en la periodo Yayoi tarde (sirca 300 aec a 300 ec) o la periodo Kofun susedente (sirca 250 a 538 ec), probable par contatas con Korea e Xina.

Ojetos de fero ia es introduida a la penisola de Korea par intercambia con xefias e statos en la area de la Mar Jala en la sentenio cuatro aec. Produi de fero segueda rapida en la sentenio du aec, e utiles de fero ia es usada par cultivores par la sentenio prima en Korea sude. Brices de fero ia es trovada en tombas, indicante la ricia o prestije de la mor.
Eda de Fero en India

**La Eda de Fero de la sucontinente de India** (pd Barat) es reconoseda como seguente la cultur Harappan tarde. La cultures major de la Eda de Fero de India norde es la cultur de vasos gris pintada (1200 a 600 aec) e la cultur de vasos briliada negra (norde) (700 a 200 aec). Esta coresponde a la traversa de la *[[janapadas]]* (renas tribal) de la periodo vedal a la des-ses *[[mahajanapadas]]* (renas) de la periodo proto-istorial, culminante en la emerje de la Impero Mauria budiste a la fini de la periodo.

Como en otra locas, la evidentes la plu temprana de fonde de fero predati la emerje de la Eda de Fero vera par alga sentenios.

Fabricadas de fero en Uttar Pradesh ia es datida par radiocarbono, incluinte fornones, con dutos de aira, e scoria, entre 1800 e 1000 aec. Usa de fero e fabrica de fero ia es comun en la plano sentral de la Rio Ganga e la Montes Vindhya este de la milenio du temprana aec. La comensa de la usa de fero ia es traditional asosiada con la migra a este de la popla vedal tarde, ci ia es ance videda como revoluinte la cultur material, spesial en Uttar Pradesh este e Bihar. Otra studias sujeste ce la usa de fero ia aveni en otra partes de la pais, e ce India ia es posible un fonte autonom de la usa de fero.

La locas plu temprana de la Eda de Fero en India sude es Hallur, Karnataka, e Adichanallur, Tamil Nadu, a sirca 1000 aec.


file:MET 2001 433 53 O.jpeg|Spada "antenin", 1500 a 500 aec
file:Ax Blade (Celt).jpg|Testa de un axa, 1500 a 1000 aec
Sivilia de la Vale de Indo

La **Sivilia de la Vale de Indo** ia es un sivilia de la Eda de Bronze en la rejiones norde-ueste de Asia sude, durinte de 3300 a 1300 aec, e en un forma matur de 2600 a 1900 aec. Con Egipte e Mesopotamia antica, lo ia es un de tre sivilias temprana de Asia ueste e sude, e un de la tra, la plu vasta, sua locas estendente un area de Afganistan norde-este tra la plu de Pacistan e en India ueste e norde-ueste. Lo ia flori en la basines de la Rio Indo, cual flue tra la longia de Pacistan, e longo un sistem de rios peren e furnida par la monsones cual a un ves coreda en la visin de la Rio Ghaggar-Hakra saisonal en India norde-ueste e Pacistan este.

La sites de la sivilia ia es notada per sua urbanisme, casas de brices fornida, sistemes de drena compicada, sistemes per furni acua, grupos de construidas grande e nonabital, e tecnicas nova en artisania (produidas de carnelia, siseli de selos) e metalurjia (cupre, bronze, plomo, e stanio). La sites grande de Mohenjo-daro e Harappa ia conteni probable entre 30,000 e 60,000 persones, e la sivilia mesma en sua flori ia pote conteni entre un e sinco milion persones. La seci gradal de la solo de la rejion en la milenio tre aec ia es posible la razona inisial per la urbani asosiada con la sivilia, ma ultima lo ia redui la furni de acua sufisinte per causa la mori de la sivilia, e per sperde sua popla a este.

La sivilia Indo es ance conoseda como la sivilia Harappan, pos sua loca tipal, Harappa, la prima de la locas escavada en a sentenio 20 temprana en cual ia es alora la provinse Punjab de India Brites e cual es aora Pacistan. La descovre de Harappa e pronto pos lo, de Mohenjo-Daro, ia es la culmina de labora comensante en 1861 con la fundi de la Survide Arceolojial de India en la Raj Brites. On ave ance cultures plu temprana e plu tarde comun nomida la Harappan temprana e la Harappan tarde (con la orijinal loca nomida la Harappan matur, per distingui lo). Par 2002, plu ca 1000 sites e vilas Harappan matur ia es reportada, de cual su un sento de cual ia es escavada. Ma on ave sola sinco loca urban major: Harappa, Hohenjo-daro, Dholavira, Ganeriwala en Cholistan, e Rakhigarhi. La cultures Harappan plu temprana ia es presededa par vilas neolitica e cultivante, de cual la planos de la rios ia es poplida.

On no ave evidentes direta de la lingua Harappa, e sua relata a otras es nonserta, car la scrive Indus es ancora nondesifrida. Un relata con la familia de linguas dravidian (o elamo-dravidian) es prefereda par la plu de rexercores.
Atacas anticristian (lista)

En esta lista on ave un colie de atacas a cristianes o a cristianisme:

## 1996
### Marte
* 26-27 Sete monces del monceria de Tibirine in Aljeria es secuestrada per du menses. A pos, los ia es trovada morida la 21 maio 1996

## 2018
### Desembre
* 28 desembre - En Tordesillas (Espania), un figur de Jesus enfante ia apare destestida.

## 2019
### Janero
* 27 janero - Esplode en un catedral catolica en Filipinas, con 19 persones morida e 48 ferida

### Febrero
* 9-10 febrero - Du eglesas en du munisipas de Avila (Espania) apare con grafitis contra Dio, Cristo e la Eglesa Catolica.
* 12 febrero - En Valladolid (Espania), femistes estrema ia canta "Nos va arde la Confere Bispal par (es) maxo e patriarcial".
* Nijeria - 300 cristianes asasinada par fulani

### Marto
* 12 marto - Femistes radical scrive grafiti anticristian en la fasada de la Catedral de Santiago de Compostela (Espania)
* Nimes (Frans) - Desanti de la eglesa de *Notre-Dame des Enfants*.
* Dijon (Frans) - saca de la altar major e ostias ia es furada e jetada a solo e craseda su pedes.
* Lavaur (Frans) - la eglesa ia es atacada e la braso de un representa de Cristo ia es torseda per representa un jesti ofendente.
* 17 marto - arde de la Église Saint-Sulpice en Paris (Frans).
* 22 marto - Un prete es cotelida en la Misa en la eglesa la plu grande de Canada
* 30 Marto - Destesti imajes de la Virjes de Fatima e de Lourdes en California

### April
* 21 april - Atacas teroriste en Srilanca en Soldi Pascual.

### Novembre
* 9 novembre - Saca de templo catolica en Txile.

## 2020
### Junio
* 4 junio - La sculta de la Cor Santa en La Roda de Andalucia (Espania) es destestida

## 2023
* Plu de 1000 atas anticristian en Frans

## Referes
Portafeno de natal

Un **portafeno de natal** o **sena de natal** es un esibi, spesial en la saison de Natal, de ojetos artal representante la nase de Jesus. 

La prima fonte de la imaje de la portafeno de natal es la 180 linias de la Evanjelios de Mateo e Luca, considerada "de la bebia", cual nara la nase de Jesus en la tempo de la re Herode, en Bethlehem de Iudea.
Suni

**Suni Islam** es la seto la plu grande de Islam, segueda par cuasi 90% de la muslimes en la mundo. La nom deriva de la parola *sunnah*, cual refere a la condui de la profeta islamiste Muhammad. La diferes entre suni e xia deriva de un nonacorda sur la pasa de autoria par Muhammad, e alora ia developa sinifias politica plu vasta, en ajunta a sinifias teolojial e justial.

Seguente la tradisiones suni, Muhammad no ia indica clar sua seguente, e la comunia muslim ia ata seguente sua *sunnah* par eleje sua padre par lege Abu Bakr como la calif prima. Esta contrasta con la opina xia, cual dise ce Muhammad ia proclama sua fia par lege Ali ibn Abi Talib la xef de la muslimes. Stresa political entre sunis e xias ia continua, con intensia variante, tra istoria muslim, e los ia es malida resente par desacordas etnical e la aveni de seto de Wahhabisme.

De 2009, muslimes suni ia composa 87 a 90% de la comunia muslim. Suni Islam es la plu grande seto relijiosa en la mundo, segueda par Catolicisme. Sua seguores es nomida en arabi como *ahl as-sunnah wa l-jamaah* ("la popla de la sunnah e la comunia") o *ahl as-sunnah* per corta.

La *[[Curan]]*, con la *[[hadith]]* (la parlas de Muhammad, spesial los colieda en la *Kutub al-Sittah*) e acorda justial obligada, forma la funda de tota justia tradisional en Islam suni. Judis de *[[sharia]]* es derivada de esta fontes fundal, con razona analojical, considera de bonstate publica, e cuatia legiste, usante la prinsipes de justia developada par la scolas de lege tradisional.

Un casos de crede, la tradision suni suporta la ses colonas de *iman* (fide) e inclui la scolas *[[Ash'ari]]* e *[[Maturidi]]* de teolojia razonaliste e la scola leteraliste nomida teolojia tradisional.
Vladimir Putin

**Vladimir Putin** es un politiciste rusce ci de 2012 es la presidente de Rusia. E el ia es ministro prima entre 2000 e 2008.
Cultur Unetice

La **cultur Unetice** (pronunsiada unetitse; de txesce) es un cultur arceolojial de la comensa de la Eda de Bronze de Europa sentra, de sirca 2300 a 1600 aec. La nom deriva de un vila locada en Txesco sentral, norde-ueste de Praha. La cultur ave sirca 1400 locas en Txesco e Slovensco, 550 en Polsca, e 500 en Deutxland. La cultur es ance trovada en Osteraic norde-este e Ucraina ueste. Lo ia es presededa par la cultur de vasos campanin e segueda par la cultur de tumulos.

Resente, la cultur Unetice es nomida un fenomeno cultural "pan-european", pd un cultur cual ia influe areas grande par intercambia intensa, con vasos e otra fabricadas de bronze trovada en Er, Scandinavia, Italia, e la Balcanes. En esta modo, la cultur lia un continua de ja sperdeda linguas indo-european norde-ueste, asendente a la linguas italica, celtica, germanica, e posible balto-slavica, con parolas frecuente intercambiada e un vocabula comun e alga isoglosas compartida.

La cultur Unetice es distinguida par sua ojetos metal tipal, incluinte torces, axas plata, dagas plata triangulo, braseletas con finis spiral, spinos con testas remin, e anelos risa, cual ia es distribuida tra un area vasta de Europa sentral e a ultra. 

La casas ia es construida de lenio, con un teto frontonida, de un desinia retangulo con un entra a la lado ueste. La tetos ia es construida de palia e otra materias de plantas, furninte insuli termal e proteje contra la pluve. Car palia es plu lejera, min lenio ia es nesesada en la strutur de la testo per suporta lo. La mures ia es construida con vim e fango, un grilia entretexeda de bandas de lenio e covreda con un misca de arjila, arena, feces de animales, e palia. Mures interna ia es construida sola con la grilia de bandas de lenio.

Un cosa spesial asosiada con la vilas de la cultur Unetice es cavetas per reservas. Los ia es locada su la casas, e ia es profonda e spasiosa, con un colo silindre o poca cono, mures arcida, e un fonda relativa plata. Estas ia es comun usada como granerias.

La majoria de abitadas es composada de alga casas congregada en la spasio comunial de la vila o vileta. Vilas plu grande e fortida, con murones e fortresas de lenio, ia es ance trovada.
Disco de sielo de Nebra

La **disco de sielo de Nebra** es un disco de bronze de sirca 30 cm de diametre e 2.2 kg de pesa, con un patina blu-verde e simboles intarsiada de oro. Estas ia es interpretada como un sol (o luna plen), un luna cresente, e stelas (incluinte un grupo interpretada como la Pleiades). La du arcos de oro longo la lados, cual marca la angulo entre la solstisias, ia es ajuntada plu tarde. Un de la curvas ladal ia es asenta par dana. Un ajunta final ia es un otra arco a la basa, ensircada par baretas multiple (de sinifia nonserta, interpretada como un "Barcon Solal" con multe remos, o como la Via Letin).

La disco es de un loca prosima a Nebra, Sacsen-Anhalt, en Deutxland, e datida par asosia a sirca 1600 aec. Lo ia es asosiada con la cultur Unetice de la Eda Bronze.

La stilo en cual la disco ia es fabricada no ia es simil a cualce stilo artiste alora conoseda de la periodo, con la resulta ce la ojeto ia es, a comensa, suspetada de es un falsi. Ma lo es aora asetada vasta como autentica.

La disco de sielo de Nebra es la imaje concreta de la universa la plu vea ancora conoseda de cualce loca en la mundo. En juno 2013, lo ia es incluida en la arcivo de la Memoria de la Mundo de UNESCO, e nomida un de la trovas arceolojial la plu importante de la sentenio 20.
Eda glasial

Un **eda glasial** es un periodo longa de un redui de la temperatur de la surfas e atmosfera de la tera, cual resulta en la avansa de jela en la areas polal, montanial, e continental. La fases de clima fria en nomida edas glasial, e la periodos calda entre los es nomida edas interglasial.

Un eda glasial implica la esiste de campos de jela en la emisfera norde e sude. Nos es aora en la period interglasial nomida la holosene. La cuantia de gases cual trapa caldia cual nos ia emete a la mares e atmosfera de la tera va preveni la eda glasial seguente, cual ta comensa a otra veses en sirca 50,000 anios, e probable otra sicles de glasi ance.

La estende masima resente (comun nomida la LGM, de engles "last glacial maximum") inclui telones de jela cual ia covre un parte grande de America Norde, Europa norde, e Asia. Los ia afeta forte la clima de tera par causante seci, deserti, e un cade grande de niveles de mar. La campas ia ateni sua covre masima sirca 26.5 mil anios ante aora. La desglasi ia comensa en la emisfera norde sirca 20 mil anios a ante, e en Antartica sirca 14.5 mil anios a ante, cual acorda con evidente per un leva de la nivel de mar a sirca 14.5 mil anios a ante.

En la arceolojia de Europa paleolitica, la LGM estende tra la cultures gravetian, solutrean, e magdalenian.

La LGM ia es segueda par la periodo glasial tarde de sirca 13 mil a 10 mil anios a ante. Lo es definada par la comensa de la period calda moderne, en cual la temperatures en la emisfera norde ia leva multe, causante un prosede de deglasi aselerada. A esta tempo, poplas umana, forsada a ante a areas de refujia, causa la repopli gradal de Eurasia e ultima la popli de America Norde de Beringia per la ves prima.
Stepe

En jeografia fisical, un **stepe** (rusce: степь) es un ecorejion, en la biomas de savanas e boscas de arboretas a la montanias e planos, sin arbores estra los prosima a rios e lagos. Stepes es ance nomida "planos" e "prados", e *"veld"* en Sudafrica. La cuantia de plantas pote varia par latitude e saison. La nom es ance usada per rejiones tro seca per un foresta, ma no sufisinte seca per es nomida un deserto.

Stepes es tipal marcada par un clima continental o semiseca. Estremas pote es recordada en la estate a 45º e en la inverno a -55º. Ance, la diferes entre dia e note pote es grande. Per esemplo, en la montanias de Mongol e Nevada norde, on pote ave 30º  en la dia e su-zero en la note seguente.

La stepes de latitude media pote es resomada par estates calda e invernos fria, con un promedia de 250 a 510 mm de presipita anial. La presipita no es la sola marca de un clima de la stepe: on debe ance considera posible evapora e transpira de plantas.


File:Eurasian steppe belt.jpg|La estende de la stepe eurasian
File:Typical agricultural landscape of Kherson Oblast.jpg|La stepe en Ucraina
File:Naadam rider 2.jpg|La stepe en Mongol
Taiga

**Taiga** (de rusce тайга́; posible orijinal de turcica o mongol) es un bioma marcada par la forestas de coniferes composada xef de pinos, piseas, e larixes.

La taiga es la biome teral la plu grande. En America Norde, lo covre la plu de Canada e Alaska interna, e partes de la norde de la SUA. En Eurasia, lo covre la plu de Sveria, Suomi, Noria, partes de la montanias de Scotland, alga areas costal de Island, partes grande de Rusia de Carelia a la Mar Pasifica (incluinte multe de Sibir), partes de Cazacstan norde, Mongol norde, e Japan norde (a la isola Hokkaido).

Ma la spesies de arbor, la longia de la saison de crese, e la temperatures en estate varia. Per esemplo, la taiga de Norde America es composada prima de piseas; la taiga de Scandinavia e Suomi es composada de un misca de piseas, pinos, e betules; la taiga de Rusia ave piseas, pinos, e larixes; e Sibir este es un foresta vasta de larixes.


File:Jack London Lake by bartosh.jpg|La lago Jack London a Colmia, Oblast Magadan, Rusia este
File:Picea glauca taiga.jpg|Taiga con piseas blanca en Alaska, SUA
File:Skjomtinden & Kongsbakktinden from Bogen, 2010 September.JPG|Setembre tarde en la fiordo prosima a Narvik, Noria
File:Peatbogg-pine.JPG|Pantan torbosa en Dalarna, Sveria
Tundra

La **tundra** es un tipo de bioma do la crese de arbores es lentida par temperatures basa e saisones de crese corta. La parola deriva de rusce тундра, cual deriva plu de sami тӯндар, sinifiante "tera alta" o "montania sin arbores". La plantas de la tundra es composada de arboretas nana, siperos, erbas, moses, e licenes. En alga rejiones de tundra, arbores sperdeda pote crese. La borda entre la tundra e la foresta (comun taiga) es nomida la "linia de arbores".

On ave tre rejiones o tipos de tundra: tundra artica, tundra antartica, e tundra montanian:

La tundra artica aveni en la emisfera norde, norde de la taiga. La parola "tundra" tipal refere sola a areas do la susolo es permajelada (an si lo pote ance refere a planos sin arbors, donce Sapmi norde pote es incluida). Tundra permajelada inclui areas vasta de Rusia e Canada norde. Esta area es abitada par alga poplas ci es pastores de renos, como la nganasan, nenets, e sami.

La tundra antartica aveni a Antartica e a alga isolas antartica o suantartica, incluinte Georgia Sude e la Isolas Sandwich Sude, e la isolas Kerguelen. La parte la plu grande de Antartica es tro fria e seca per suporta plantas, e es covreda par campos de jela. Ma alga partes de la continente, spesial la Penisola Antartica, ave areas de solo rocosa cual suporta viventes.

La tundra montanian no conteni arbores car la clima e solos a altias alta preveni la crese de arbores. La clima es causada par temperatur basa e es simil a la clima polal. Tipal, esta tipo de tundra no ave permajelada, e la solo es plu bon drenida ca solos artica.


File:Greenland scoresby-sydkapp2 hg.jpg|Sydkap en Scoresby Sund, Gronland este; un cranio de un bove muscosa a la fronte de la imaje
File:Tundra in Siberia.jpg|Tundra en Sibir
File:11 Le Mont Werth (908m) devant le Ross.jpg | Monte Werth (908 m), Arcipelago Kerguelen
File:Стойбище ненцев.jpg|La popla nenets es pastores nomada de renos
Preistoria de la popla PIE (Teoria Curgan)

**La Teoria Curgan de la preistoria de la popla PIE** (proto-indo-european) es la teoria la plu asetada par spesialistes per identifia la rejion orijinal de la popla ci ia parla prima la lingua cual ia deveni la linguas indo-european. La teoria ia es prima developada en la desenio de 1950 par Marija Gimbutas, un arceolojiste lietuvisce-american. La parola "curgan" es derivada de la rusce курга́н, cual es ultima derivada de un terma turces antica per un tumulo o monton de entera. Gimbutas ia usa esta terma per refere a la cultur de la popla de la stepe norde de la Mar Negra, spesial de la cultur Iamna.

Gimbutas ia defini la cultur de la curgan en 1956 como un "terma vasta" cual pote inclui Sredny Stog, Iamna e la cultur de vasos cordida (estendeda tra la milenios cuatro e tre). El ia sujesta cuatro pasos de developa de la cultur, e plu tarda tre "ondas" de migra.

## Periodos

4500 – 4000 aec: PIE temprana. Sredny Stog, Dnepr-Donets, e Samara; doma de la cavalo (onda un).

4000–3500: La cultur Iamna, la prototipo de cultures usante curganes, emerji sur la stepe, e la cultur Maicop aveni en la Caucasos norde.

3500 – 3000 aec: PIE media. La cultur Iamna es a sua culmina, e es la model per un sosia clasica de la PIE, con dios de petra, con un economia de eleva bestias en vilas permane, protejeda par fortreses a colinas, e ance dependente de cultiva e pexa longo rios. Contata de esta cultur con la cultures neolitica de Europa ia resulta en la "cultures curganida", pd la cultur de amforas globin e la cultur Baden (onda du). La cultur Maicop ia mostra la evidentes prima de la comensa de la Eda de Bronze, e armas e otra fabricadas de bronze ia es introduida a la popla iamna. Esta es ance la tempo probable de la cambia satem de PIE este.

3000 – 2500 aec: PIE tarda. La cultur Iamna estende tra tota de la stepe norde de la Mar Negra (onda tre). La cultur de vasos cordida estende de la Rio Reno a la Rio Volga, como la fase tarda de la unia de la cultur indo-european. Alora, la area "curganida" vasta comensa desintegra a la linguas e cultures variosa e autonom, ancora en contata laxe cual permete la sperde de tecnolojia e prestas temprana entre la grupos, estra per la ramos linguas anatolian e linguas tocarian, cual ia es ja isolida de la restas.
Preistoria de la popla PIE (Teoria Anatolian)

**La Teoria Anatolian de la preistoria de la popla PIE** (proto-indo-european) ia es developada par la arceolojiste brites Colin Renfrew en 1987. Lo sujeste ce la parlores de PIE ia abita en Anatolia (Turcia moderne) en la eda neolitica, e ce la distribui de la linguas istorial indo-european es la resulta de la estende en la revolui neolitica de la milenios sete e ses aec. Lo es la teoria competente xef de la Teoria Curgan, cual es plu favorida par academistes.

Esta teoria sujeste ce la linguas indo-european ia comensa sperde pasosa, par difusa de popla a Europa de Asia sude-ueste de sirca 7000 aec con la avansa neolitica de cultiva. La estende de cultiva de Asia sude-ueste ta resulta en tre famlias de linguas: linguas indo-european a Europa, linguas dravidian a Pacistan e India, e linguas afro-asiatica a Arabia e Africa norde.

Pos ce la teoria ia es criticada, Renfrew ia revisa sua teoria par sujeste ce la lingua de Anatolia en 7000 aec ia es *pre-proto-indo-european*, e resultante direta sola con la linguas anatolian, e ce orijina de la proto-indo-europeanes propre ia ave la Balcanes per sua abita orijinal sirca 5000 aec. El ia identifia esta cultur con la "cultur european vea", proposada par Gimbutas como un cultur non-PIE.

La reconstruis de un sosia PIE de la Eda de Bronze, fundida sur pesos de vocabula como "rota", no pare es valida per la ramo anatolian, cual apare ia separa a un paso temprana, ante la inventa de veculos con rotas. Seguente Renfrew, la sperde la indo-european prosede en esta pasos:

Sirca 6500 aec: Pre-proto-indo-european, en Anatolia, fende a anatolian propre e PIE antica, la lingua de la cultivores ci ta migra a Europa en la sperde inisial de cultiva. Esta linguas estende en la Balcanes (cultur Starčevo), en la vale de la Rio Danubio (cultur de vasos de bandas), e posible en la area de la Rio Bug e Rio Dnistr (la cultur de vasos de bandas este).

Sirca 5000 aec: La PIE orijinal fende a indo-european norde-ueste (la asendente de italica, celtica, e germanica) en la vale de la Rio Danubio, la PIE de la Balcanes (la cultur european vea de Gimbutas), e la PIE temprana de la stepes (asendente de la linguas tocarian). La forte de la teoria es en sua ia de la sperde de la linguas indo-european con un aveni comprendeda par arceolojia - la sperde de cultiva - cual academistes comun suposa ia envolve moves sinifiante de poplas.
Dacian

La **dacianes** (latina: daci; elinica Δάκοι) ia es un popla ci ia abita en Dacia, la rejion nomida per los, locada en la area prosima a la Montes Carpatian e ueste de la Mar Negra. Los parla la lingua dacian, posible un dialeto de tracian. Los ia es influeda par la scitianes a sua este e la celtas ci ia invade en la sentenio 4 aec.

## Lias esterna
* Wikimedia Commons – fotos de stradas e canales
Tracian

La **tracianes** (elinica: Θρᾷκες; latina: thraci) ia es un grupo de tribus indo-european ci ia abita un area grande en Europa sude-este, spesial la area de la Balcanes tradisional nomida Tracia. Su parla la lingua tracian, ma lo no es bon conoseda.

Tracianes ia apare en multe roles en istoria:
*Orfeo, un person mitolojial, videda como xef entre poesistes e musicistes; ance la re de la tribu cicones de tracianes;
*Spartaco, un gladiador de Thracia ci ia gida un rebela grande de sclavos en Italia sude en 73 -71 aec, e ia defeta alga lejiones romana en un de la Geras de Sclavos;
*Du res de la Rena Dacian en la sentenio prima aec;
*Cuatro imperores de la Impero Roman en la sentenio cuatro ec;
*Sinco imperores de la Impero Roman de la Este en la sentenio sinco ec.
Cimerianes

La **cimerianes** (elinica: Κιμμέριοι) ia es un popla nomada indo-european, ci ia apare sirca 1000 aec e ia es notada en la sentenio 8 aec en arcivos asirian.

La orijina de la cimerianes no es clar. Seguente Herodoto (sirca 440 aec), la cimerianes ia abita la rejion norde de la Caucasos e la Mar Negra, an ce los no ia es identifiada con cualce cultur arceolojial spesifada en la area. Los es suposada relatada a la popla o iranian o tracian, ci ia migra, denova seguente Herodoto, su la presa de la estende de la scitianes sirca la sentenios 9 a 8 aec de sua abita entre la Tyras (Rio Dnistr) e la Tanais (Rio Don). Lo es posible ce la nom de la area orijinal es la fonte de la nom turces *Qirim*, cual alora deveni la nom *[[Crim]]*.

Probable, comensante en la stepe norde de la Mar Negra, la cimerianes ia invade Asia sude-este par traversa la Caucasos. Los ia es los ci, en 714 aec, ia ataca Urartu, un stato en Anatolia norde-este cual ia es dominada par la Impero Asirian. La cimerianes ia es defetada par la asirianes su Sargon 2 en 705 aec, e alora ia move a ueste do los ia concista Frigia en 696-695 aec. Los ia ateni la culmina de sua potia en 652 pos prende Sardis, la site capital de Lidia. Pos 619, Aliates de Lidia ia defeta la cimerianes.

Pos alora, on no ave plu discutes de la cimerianes en fontes istorial, ma lo es probable ce los ia resta en Capadocia. La asirianes ia nomi la cimerianes *gimirri*, e  la cartulis (jorjianes) moderne ia nomi los la mesma; la ivris antica ia nomi sua pais *Gomer*, la asirianes *Gamir*. Lo es notable ce la nom en haieren (armenian) per Capadocia es Գամիրք (Gamir-kʿ).

## Lias esterna
* Wikimedia Commons – fotos de stradas e canales
Linguas centum e satem

La membros de la familia de linguas indo-european pote es clasida como o linguas **centum** o linguas **satem**, dependente de como la consonantes velal (pd, la sonas prosima a c e g en lfn) de lingua reconstruida de PIE (proto-indo-european) ia developa. Un esemplo de la developas diferente es donada par la parolas per sento (100) en linguas indo-european temprana atestada: en latina, la parola ia es *centum* (comensante con AFI /k/); en avestan, la parola ia es *satem* (comensante con AFI /s/.

La linguas centum inclui la linguas germanica, celta, italica, elinica, e la tocarian. En la desendentes de latina, on pote nota ce "centum" ia deveni "cent" en franses, pronunsiada /sɑ̃/, "cento" en italian, pronunsiada /ˈtʃɛnto/, etc. En multe linguas, un palati de k e g ia aveni ante vocales como /i/ e /e/. Esta ia aveni multe plu tarde ca la orijinal satemi de PIE.

Nota ce, en alga linguas o dialetos de linguas celtica, italica, e elenica, kw deveni p. An ce la cambia pare strana, lo aveni en multe familias de linguas tra la mundo.

La linguas satem inclui la linguas baltica, slavica e indo-iranian. La linguas xcip (albanian) e haieren (armenian) mostra alga cosa cual linguistes ia nomi "partal satemida", pd lo pare ce la prosede de satemi ia avansa a alga grado, ma no completa.

Lo es suposada ce hitita ia separa se de la otra linguas de la familia ante esta cambia (o cambias), e donce no es tipal clasida como centum o satem. Alga linguistes crede ce la linguas anatolian, ia reteni la orijinal tre spesies. Otras nota ce hitita pare plu como un lingua centum.

On ave alga nonacorda entre espertas, ma jeneral los suposa du o tre series de esta consonantes. Orijinal, los ia prefere tre series:
: *ḱ	*ǵ	*ǵʰ (la palatovelales)
: *k	*g	*gʰ (la velales simple)
: *kʷ	*gʷ	*gʷʰ (la labiovelales)

La teoria de tre series dise ce, en la linguas centum, la palatovelales ia deveni velales simple;
en la linguas satem, la labiovelals ia deveni velales simple, e la palatovelales es "sibilida", pd los es pronunsiada como un forma de la sonas fricante o africante e plu frontal, como AFI /s/z/,/ʃ/ʒ/, /ʧ/ʤ/, o /c, ɟ/.

La espertas ci prefere du spesies colasa la velales simple e la palatovelales, con la resuta asi:
: *k	*g	*gʰ
: *kʷ	*gʷ	*gʷʰ

La teoria de du series dise ce la linguas centum representa la forma orijinal usada en PIE, e la linguas satem ia cambia los (velales simple es sibilida; la labiovelales deveni simple). Esta ave alga suporta, car la linguas satem es prosima con lunlotra, ma la linguas centum es plu separada, spesial cuando on inclui hitita en Anatolia e tocarian en Xina norde-ueste.
Hunes

La **hunes** ia es un popla nomada ci ia abita Asia sentral, la Caucasos, e Europa este, entre la sentenios 4 e 6 ec. Seguente tradision european, los ia es prima reportada como abitante este de la Rio Volga, en un area cual ia es parte de Scitia a la tempo. La ariva de la hunes ia es asosiada con la migra a ueste de un popla indo-european, la alanes. Per 370 ec, la hunes ia ariva a la Volga, e per 430 ec los ia fundi un domina vasta (si corte vivente) en Europa, vinsente la gotos e multe otra popla germanica cual ia vive estra la bordas de la Impero Roman, e causante multe otras a fuji a teritoria roman. La hunes, spesial su sua re Atila ia ataca multe veses a la Impero Roman Este.

En 451, la hunes ia invade la provinse Galia de la Impero Roman ueste, do los ia combata un armada combinada de romanes e visigotos a la Batalia de la Campos Catalaunican, e en 452 los ia invade Italia. Pos la mori de Atila en 453, la hunes ia sesa es un menasa major a la romanes e ia perde multe de sua impero seguente la Batalia de Nedao. Desendentes de la hunes, o susedentes con nomes simil, es recordada par popla visina a la sude, este, e uesta como ocupiante partes de Europa este e Asia sentral de sirca sentenio 4 a 6 ec. Varias de la nom hun es recordada en la Caucasos asta la sentenio 8 temprana.

En la sentenio 18, la siensiste Joseph de Guignes ia deveni la prima per proposa un lia entre la hunes e la popla xiongnu, ci ia es visinas norde de Xina en la sentenio 3 aec. An si multe eforta ia es dirijeda a la idea, lo resta controversial. 

Poca es conoseda sur la cultur hun e multe poca restas arceolojial ia es serta asosiada con los. Lo es crededa como usante calderones de bronze e como usante desformi artifisal de la cranio. No descrive esiste de sua relijio a la eda de Atila, ma praticas como divina es atestada, e la esiste de xamanes es probable. Lo es conoseda ce la hunes ia ave sua lingua propre, ma sola tre parolas e nomes personal ia atesta lo.

Economial, los es conoseda como pratica un forma de pastoria nomada. En cuando sua contata con la mundo roman ia crese, sua economia ia deveni plu liada con Roma, tra tribui, atacas, e comersia. Los no ia pare ave un governa unida cuando los ia entra Europa, ma ia developa xefias tribal unida en la curso de la geras con la romanes. La hunes ia rena supra multe poplas ci parla linguas variosa e alga de ci ia manteni sua propre renores. Sua tecnica militar major ia es arcia montada.

La hunes ia stimula posible la Migras Grande, un fator cual ia contribui a la colasa de la Impero Roman ueste. La memoria de la hunes ia continua en la vives de santas cristian variosa, en cual la hunes ia jua roles de enemis, e ance en lejendes eroin germanica, en cual la hunes pote es enemis o alias de carateres major. En Magiar, un lejende ia developa ce la magiares, spesial la etnico szakely, ia desende de la hunes. Ma studias moderne no suporta un lia forte entre la magiares e la hunes.


File:Klosz Gyorgy hun.jpg|Un calderon hun, sentenio 5
File:Hunnish - Bracelet - Walters 571082 - Detail Front.jpg|Braseleta hun, sentenio 5
File:Hunnish - Fibula - Walters 57558.jpg|Fibula hun, sentenio 4
Persia

**Persia** refere a la rejion de Asia sude-ueste, de sirca 550 aec a sirca 651 ec. La estende de la rejion varia multe tra la sentenios, ma lo ia es sentrida en la area cual es aora la nasion de Iran. A veses, lo ta inclui Turcmenistan, Uzbecistan, Tadjicistan, Afganistan, e Azerbaijan, e partes grande de Turcia, Irac, e Pacistan. Lo ia inclui la plu de Asia sude-este, e an Egipte e Elas.

La Impero Persian (persian:  شاهنشاهی ایران‎, Šâhanšâhiye Irân, "Iran imperial") refere a cualce de un serie de dinastias cual ia es sentrida en cual es nomida aora Iran. La nom "Persia" es de la elinica Περσίς per un tribu de iranianes, ci ia invade la area *Parsa* en la sude-ueste de Iran moderne (aora "Fars"), e ci ia es la iranianes con cual la elinicas ia es la plu familiar. Esta tribu ia deveni la prima renores de la area intera. La prima dinastia de la impero ia es creada par la familia Acemenan, fundida par Ciro la grande en 550 aec cuando el concista la imperos de la medianes, lidianes, e babilonianes.

Lo ia covre multe de la mundo antica cuando lo ia es concistada par Alexandro la grande. La site Persepolis es la loca istorial la plu famosa relatada a la Impero Persian en esta eda, e a es un Loca de Erita Mundal de UNESCO de 1979. La concistas par Alexandro ia deveni la Impero Seleucan, un impero eleniste, pos sua mori en 323 aec.

Un area de Persia nomida Partia, ia es vinseda par un tribu de iranianes nomida la parnas, ci alora ia vinse la seleucanes e ia crea la Impero Partian (247 a 224 aec).

La Impero Partian ia es alora concistada par la dinastia Sasan, creante la Impero Sasanan, cual rena la area de 224 aec a 651 ec. Esta impero ia deveni un potia multe forte, menasante la Impero Roman Este (e Bizantia) per sentenios. Lo ia es la culmina de la cultur persian, e ia influe la artes de la cultures de Europa e Asia, e ia es la funda de la artes de la eda de Islam. 

En 651, la Impero Sasanan ia es concistada par la arabis, ci ia introdui islam e ia fundi un califia an plu grande ca la imperos a ante. An ce la relijio xef de Persia antica ia es la relijio nativa zoroastrisme, lo ia es sustituida par islam, cual ia ateni un majoria en la sentenio 10.

La tribus de mongoles e turces ia es unida su Txingis Han sirca 1206, e en 1221 los concista Persia este.

La Impero Safavid ia es la prima Impero Persian fundida pos la concista de Persia par ala arabis su Xa Ismail. Los ia ateni controla de la area e renova la identia persian (pd iranian) ala. Leteratur, arte, e arciteta ia flori en esta eda denova. La safavides ia proclama ance ce islam xia ta es la relijio ofisial de la impero, cual pone los contra sua visinas, la Impero Osmanan, cual ia ave islam suni como sua relijio ofisial. De alora, la diferes entre la du setos ta deveni political e internasional.
Strato (linguistica)

En linguistica, un **strato** es un lingua cual influe o es influeda par un otra par contata. Un *sustrato* es un lingua cual ave min potia o prestijia ca un otra, e un *suprastrato* es un lingua cual ave plu potia o prestijia. Ambos la linguas sustratal e suprastrato influe lunlotra, ma en modos diferente. Un *astrato* es un lingua cual es en contata con un otra en un popla visina sin avente prestijia clar plu o min, como la efeto de un *sprachbund* (comunia de linguas) como lo en la Balcanes. La idea de strato ia es prima developada par la linguiste Graziadio Isaia Ascoli (1829 - 1907).

Esta consetas aplica a un situa do un lingua intruinte fundi se en la teritorio de un otra, tipal como la resulta de migra. Esce la caso suprastratal o sustratal aplica ta es normal sola evidente pos multe jeneras, en cuando la lingua intruinte esiste en un cultur diasporal. Per la lingua intruinte ta persiste (la caso sustratal), la popla migrante ta nesesa prende la rol de un elite o migra en un cuantia sufisinte grande relativa a la popla orijinal. Esta es per dise ce la intrui es o un invade o un coloni; un esemplo es la Impero Roman developa a la linguas romanica estra Italia, desponente galo e otra linguas indo-european. 

La caso suprastratal, un popla elite ta adota ultima la lingua de la clases inferior. Un esemplo es la burgundianes e la francos en Frans, ci ia abandona sua linguas germanica per la linguas romanica de la teritorios cual los ia concista, ma influe forte la lingua local.

Otra esemplos de sustratos es la influe de la lingua norn, aora estinguida, a la dialetos de scotes de la Isolas Shetland e Orkney; en Asia sude-ueste e Africa norde, dialetos arabi local, spesial la dialetos levantan, egiptian, e magreb comun esibi sustratos sinifiante de otra linguas semitica (como arami), farsi, e la linguas berber. Arabi iemeni ave arabi sude moderne, arabi sude vea, e himiaritica como sustratos.

Un suprastrato pote ance represente un elemento linguistica como lo cual ia aveni pos la Concista Norman en 1066, cuando la usa de engles ia ave prestijia basa, e parolas de franses (spesial la dialeto de Normandia) ia entra engles en cuantias grande. En la caso de franses, latina es la suprastrato e galo es la sustrato.

Un esemplo cual es probable plu bon un esemplo de un astrato es la efeto ce latina e elinica ia ave sur la linguas european, spesial en areas de siensa. O on pote vide lo un esemplo de suprastrato, la resulta de la prestijia de la linguas clasica, an si lo efeto no inclui un move de popla.

Un otra esemplo es japanes, cual alga linguistes sujeste es la resulta de un sustrato austronesian con un suprastrato altaica, un de un varia de esplicas per la orijina de la lingua.
Montes Saian

La **Montes Saian** es un cadena de montes en Sibir sude. En la pasada lo ia es la borda entre Rusia e Mongol.

La montes enorme e lagos fria sude-ueste ede Tuva inisia la tribuis cual conflue e deveni un de la rio major de Sibir, la Rio Ienesei, cual flue norde per plu ca 3000 km a la Mar Artica. Esta es un area isolida e protejeda, cluida par Rusia de 1944.

Seguente Sevyan I. Vainshtein, la pastori de renos en la Saianes, como fada par la Evencis, es "la forma la plu vea de pastori de renos e es asosiada con la doma la plu temprana de la renos par la popla samodeica de la taiga de la Montes Saian a la comensa de la milenio prima ec.... La rejion saian ia pare es la orijin de la complesa economial e cultural de xasores e pastores de renos cual on pote vide aora entre la grupos variosa evenci e la popla de la area de la Sayanes.

Seguente Juha Hanhunen e otra linguistes, la loca orijinal de la linguas uralica es locada en Sibir sude-sentral en la rejion de la Montes Sayan.
Cultur Baden

La **cultur Baden**, sirca 3600 a 2800 aec, es un cultur calcolitica de Europa sentral e sude-este. Lo es trovada en Txesco, Magiar, Polsca, Slovensco, Serbia norde, Romania ueste, e Osteraic este. Emportas de vasos de la cultur ia es ance trovada en Deutxland e Suiz, do lo ia pote es datida par dendrocronolojia. La cultur Baden ia es aprosima contempora con la cultur de vasos embutin, la cultur de amforas globin, e la cultur de vasos cordida temprana.

La vilas ia es tipal locada sur colinas e ia es normal nondefendeda. E enteras e senis ia es comun. En Slovensco e Magiar, la restas senida ia es tipal poneda en un vaso antropomorfe.

La economia ia es miscada. On ave cultiva completa, con la leva de animales domada, incluinte porcos e capras. La cultur ia ave alga de la atestas la plu temprana de modeles de vagones, frecuente con rotas, en vasos, a veses con un manico. On ave enteras de duples de boves cual ia es interpreteda como animales traente. An si on ave no trovas de vagones real, alga espertas pensa ce esta trovas combinada es demostras de la esiste de vagones real.


File:Museum für Vor- und Frühgeschichte Berlin 034.jpg|Un esemplo de un vaso antropomorfe
File:Copper age middle 3500-2700BC copper ax IMG 0935.jpg|Axas de cupre, 3500 a 2700 aec
File:Copper age middle 3500-2700BC cup linear pattern from Taban IMG 0934.jpg|Vaso con manico